google/wiki40b huggingface dataset:
Gustav IV Adolf av Sverige

Oppvekst

Gustav IV Adolf ble født på Stockholms slott som sønn av Gustav III og Sofia Magdalena av Danmark. Det var tidlig ondsinnede rykter om at Gustav III ikke var far til barnet, men Adolf Fredrik Munck, en finsk hoffmann, som hadde hjulpet til ved kongens debut. 
På tross av at kongeparet viste alle tegn på å ha et lykkelig ekteskap ved dronningens første graviditet, ble ryktet ført videre, også av kongens bror, hertug Karl, som igjen fortalte dronningmoren Louise Ulrike. Kongen engasjerte seg dypt i sønnens utdannelse, og han fikk en egen privatlærer allerede to år gammel, adelsmannen Fredrik Sparre. Da Gustav Adolf var tretten år gammel, ble hans far myrdet under et maskeball, et traume som preget den unge tronarvingen.

Regjeringstid

Han tok motvillig over tronen, med sin farbror, hertug Karl, som formynder, mens adelsmannen Gustav Adolf Reuterholm i praksis var den som styrte på vegne av den mindreårige kongen. Den unge kongens privatlærer ble embetsmannen og filosofen Nils von Rosenstein, og kongen lærte seg latin og, uvanlig for en svensk konge, finsk, ironisk også med tanke på at han senere mistet Finland og ble landets siste svenske konge.
Gustav IV Adolfs valgspråk ble «Gud och folket». Som myndig giftet han seg i 1797 med Frederike av Baden. Ekteskapet var lykkelig, og i motsetning til sin far var han påtakelig interessert i erotikk, så mye at Sveriges riksmarskalk Axel von Fersen d.y. i forsiktige ordelag forsøkte å be kongen «skona drottningens hälsa».

Oberst Gustafsson

Etter et opphold i København begav den avsatte kongefamilien seg til hoffet i Baden, dronningens hjemland. Gustav IV Adolf forsøkte uten hell å hevde sin rett til Sveriges krone. Familien bosatte seg først i Basel i Sveits, men situasjonen ledet til at ekteskapet med Fredrika ble oppløst i 1812.
Som fraskilt svensk forhenværende konge levde han et omflakkende liv i Mellom-Europa, først kjent som «greven av Gottorp», deretter som «oberst Gustafsson». Han hadde et flertall elskerinner og med tre av dem fikk han barn, en av kvinnene fikk trillinger. Det eneste barnet han erkjente farskap til var Adolf Gustavsson (ca. 1820-1900) som han fikk med sin elskerinne Maria Schlegel. 
I oktober 1833 tok han inn på vertshuset Weisses Rössli (den hvite hesten) i Sankt Gallen i Sveits. Der døde han fire år senere etter et slag den 7. februar 1837, ensom, alkoholisert og fattig.
ISO 3166-2:TH

ISO 3166-2:TH er Thailands del av ISO 3166-2, som er del av ISO 3166-standarden utgitt av International Orginazation for Standardization (ISO), som definerer koder for navna til hovedinndelingene (f.eks. delstater eller fylker) av alle land med kode i ISO 3166-1.
For Thailand er det definert koder for 1 metropolitansk administrasjon, 1 spesiell administrativ by og 75 provinser. Den metropolitanske administrasjonen Bangkok er hovedstaden i landet, og har spesiell status på nivå med provinsene. Den spesielle administrative byen Pattaya er en selvstyrt by i provinsen Chonburi. Provinsen Bungkan, som blei oppretta i 2011, er ikke på lista ennå.
Hver kode består av to deler, atskilt av en bindestrek. Første del er TH, ISO 3166-1 alfa-2-koden for Thailand. Andre del er to sifre, utenom for Pattaya, som bruker en bokstav.
Å vende tilbake (2015)

Handling

To unge brødre må reise opp på fjellet for å lete etter faren sin, en nylig hjemvendt soldat, som ikke har kommet tilbake fra jakt som avtalt. Å vende tilbake er en ettertenksom beretning om savn, samhold og mot.
Grete Rønning

Utdanning

Rønning studerte ved keramikklinjen på Statens håndverks- og kunstindustriskole i 1954-1958, og var i 1958-1959 i praksis hos Hans Chr. Wagners keramikkverksted i København og PLUS i Fredrikstad.

Porsgrunds Porselænsfabrikk

Rønning ble fast ansatt som designer ved Porsgrunds Poreselænsfabrikk i 1960 og arbeidet der fram til 2004.
Rønning blir omtalt som en av de mest markante designerne ved fabrikken i nyere tid, og har stått for mange populære servise for fabrikken. Tidlig i tiden ved Porsgunds jobbet hun med steingods og design nærmere kunsthåndverk, men i storparten av hennes karriere var det porselen hun jobbet med mest med. I løpet av sin tid ved fabrikken jobbet hun med både porselen til det allmenne markedet, hotellporselen og gaveartikler.
Hun er blant annet kjent for å ha designet Marguerite (1967), Octavia (1975), Saturn (1983) og det offisielle serviset for OL på Lillehammer (1994).
Serviset Saturn (1983) har blitt en av Porsgrund Porselæns bestselgere, som i 2001 vant Norsk designråds klassikerpris. Hun har også designet et tilhørende glasservise for Hadeland Glassverk, med navn Saturn R.
Gorrlaus

Gorrlaus eller gorrolaus er et vanlig felestille (en måte å stemme hardingfela på). Strengene stemmes i f-d'-a'-e" . Den er brukt i norsk folkemusikk og gir på grunn av den nedstemte bassen en særegen, mørk klang. Ordet kommer av det forsterkende adjektivet gorr og laus.
Den nedstemte bassen brukes nesten bare som bordun (uforanderlig tone som klinger som klinger med under melodispillet), mens det spilles mest på de lavere strengene.
Denne måten å stemme hardingfela på ble brukt i rammeslåttene, som en regner for å være svært gamle slåtter. Navnet rammeslått forekommer alt i islendingesagaene. I disse slåttene er basstrengen bordun, på samme måte som i moderne gorrlaus-spill.
Skiens Kunstforening

Skiens Kunstforening er en norsk kunstforening som ble opprettet i 1910. Siden 1973 har kunstforeningen hatt utstillingslokale i foajéen i Ibsenhuset i Skien.
Siden 1968 har Skiens Kunstforening arrangert den årlige Telemarksutstillingen, som er en juryert utstilling med fri innsendelsesrett for kunstnere som har tilknytning til Telemark. Utstillingen vises i kunstforeningene i Kragerø, Seljord og Tinn i tillegg til i Skien.
Skiens Kunstforening er også en av stifterne av Sørlandsutstillingen.
Adiathella

Utseende

Mørkt fargede saksedyr med lange, trådformede antenner. Tangen på bakkroppsspissen er kraftig. De kan kjennes på at det andre fotleddet har et utskudd på undersiden som går under det tredje leddet.

Levevis

Saksedyr har bitende munndeler og lever av forskjellig organisk føde og men kan gjerne ta mindre levende byttedyr.

Utbredelse

Slekten finnes på Salomonøyene og Filippinene.
Nederlandsk mesterskap på skøyter allround damer

Nederlandsk mesterskap på skøyter allround damer (ofte forkortet til NK allround damer) er et årlig sammenlagtmesterskap på skøyter i Nederland over distansene (500m, 3000m, 1500m og 5000m). Mesterskapet ble første gang arrangert i 1955 (men da bare over distansene 500m, 1000m og 1500m) i Zutphen og ble vunnet av Rie Meijer, foran Ietje Louwen og Tiny Pol. Sesongene 1956 til og med 1982 var distansene 500m, 1500m, 1000m og 3000m, men fra sesongen 1983 ble det de distansene som gåes nå.
Bruce-medaljen

Bruce-medaljen er en medalje deles ut årlig av Astronomical Society of the Pacific for bidrag innen området astronomi. Medaljen har fått sitt navn etter Catherine Wolfe Bruce og ble første gang delt ut i 1898.
Tracey Ullman-kortfilmene

I de tre første sesongene av TV-serien The Tracey Ullman Show ble det vist to forskjellige animerte kortfilmserier før og etter reklamepausene. Den ene var skapt av tegneserietegneren Matt Groening, og handlet om en familie kjent som familien Simpson, og den andre var en mindre kjent serie skapt av M.K. Brown, som het Dr. N!Godatu.
Rød (Brøtsø)

Rød er et område på Brøtsø i Færder kommune. Det har navn etter et gårdsbruk som ble anlagt der på 1800-tallet. Rød befinner seg på øyas vestkyst langs Røssesund, rett ved Røssesundbrua som går over til Tjøme. I øst er Rød avgrensa av en ås på om lag 42 meter over havet.
Før Røssesundbrua ble åpna i 1952, hadde ferja som gikk til Tjøme, leie der. Stedet hadde også en landhandel og et steinbrudd.
Bajkalbanen

Bajkalbanen (russisk:Кругобайкальская железная дорога eller  Кругобайкалка) er en delvis nedlagt jernbanestrekning i Russland. Jernbanen går/gikk mellom Irkutsk og Sljudjanka i Sibir, og var tidligere en del av Den transsibirske jernbanen. Sporet mellom Irkutsk og Bajkal er fjernet, men banedelen mellom Bajkal og Sljudjanka eksisterer fremdeles, og er en severdighet der den går langs vestsiden av Bajkalsjøen, delvis gjennom tunneler og på bruer og viadukter over elver og kløfter. Strekningen mellom Bajkal og Sljudjanka er 89 km lang. Til sammen var strekningen Irkutsk – Bajkal – Sljudjanka 161 km.
Opprinnelig omfattet Bajkalbanen også strekningen videre på østsiden av Bajkalsjøen mellom Sljudjanka og Mysovaja (som i dag heter Babusjkin). Denne delen er fremdeles del av Den transsibirske jernbanen. Endestasjon for dagens trafikk på Bajkalbanen er Sljudjanka II, mellom Sljudjanka I (hovedstasjon for Sljudjanka) og Kultuk.
Planleggingen av en jernbaneforbindelse mellom Irkutsk og sørenden av Bajkalsjøen begynte i 1888. Etter at man hadde vurdert flere alternativer, ble det bestemt å bygge jernbane langs elva Angara fra Irkutsk til Bajkal, og videre langs den bratte vestsiden av Bajkalsjøen til Kultuk og Sljudjanka i sør.
Arbeidet med jernbanen fra Irkutsk til Bajkal startet i 1896, og delstrekningen ble åpnet for trafikk i oktober 1898. Mot nordøst begynte arbeidet med jernbanen fra Mysovaja til Kultuk mot slutten av 1899. Arbeidet med banen videre til Bajkal begynte våren 1902, og hele strekningen ble åpnet i september 1904. Det gikk kombinert jernbaneferge og isbryter over Bajkalsjøen mellom 1899 og 1904, og ved behov også helt fram til 1917. Dobbeltspor ble bygd mellom 1911 og april 1914.
Mellom 1947 og 1949 ble det bygd vei og jernbane over fjellet mellom Irkutsk og Sljudjanka. Den nye jernbanestrekningen tok over trafikken fra den gamle banen langs Angara og Bajkalsjøens vestside. I 1956 ble det bygd kraftstasjon i elva mellom Irkutsk og Bajkal, og sporet mellom Irkutsk og Bajkal ble revet. I 1962 ble det ene av de to sporene mellom Bajkal og Sljudjanka revet igjen. Det bevarte sporet ble delvis flyttet inn mot midten av banelegemet i 1988.
Strekningen mellom Bajkal og Sljudjanka ble vernet i 1982. I dag går det lokaltog på det bevarte sporet på strekningen. Sommerstid går det også tog direkte fra Irkutsk via Sljudjanka til Bajkal to dager i uka.
Still Putter Det Ned

Still Putter Det Ned er den norske rapperen Oral Bees andre album og ble utgitt 25. april 2005 på Edel Records. 
Låtene er produsert av produksjonsteamet Da Playboy Foundation, som består av Oral Bee, Big Ice og Mr. Pimp Lotion.
Freden i Westfalen

Freden i Westfalen er en fellesbetegnelse på to fredstraktater, én som ble sluttet mellom den tysk-romerske keiseren og Frankrike  (Münster-freden) og én mellom keiseren og Sverige (Osnabrück-freden). 
Sluttforhandlingene ble avholdt mellom 15. mai og 24. oktober 1648, og 25. oktober 1648 ble fredsavtalen proklamert fra rådhusene i de to forhandlingsbyene Osnabrück og Münster i Westfalen. Avtalen gjorde slutt på tredveårskrigen i Tyskland og den åttiårige uavhengighetskrigen i De forente Nederlandene, med Nederlandenes uavhengighet fra Spania som resultat.
Fredsavtalen regulerte religiøse, statsrettslige og territorielle spørsmål, og fastslo en ny politisk æra i Europa, kjent som det westfalske systemet. Keiseren og det tysk-romerske riket var svekket på grunn av territorielle tap og at riket i praksis var blitt redusert til en samling uavhengige stater. Riksstendene kom derimot styrket ut, og lutheranere og nyreformerte protestanter fikk et bedre rettsvern.
Idol gir tilbake

I Idol gir tilbake samles Idol-deltakere fra flere sesonger, Idol-dommere og programledere i et direktesendt helaftens underholdningsshow som sendes på TV2.

Formål

Formålet med Idol gir tilbake er at Idol-deltakere, dommere og programledere vil bruke oppmerksomheten Idol har gitt dem til å hjelpe barn i andre deler av verden.
I Norge går støtten fra «Idol gir tilbake» til Plan Norge, og organisasjoens arbeid med å bedre forholdene for barn i Afrika, Latin-Amerika og Asia.

Historikk

Idol gir tilbake ble første gang holdt i Norge 1. desember 2007. Konseptet er tuftet på Idol gives back, som er fra USA, Idol gives back. I Norge produseres showet av Monster Media. Det holdes i Norge for andre gang 12. mai 2013.

2007

I den første Idol gir tilbake-sendingen var Marte Stokstad og Kyrre Holm Johannessen programledere. Det var gjensyn med 48 Idol-finalister, 7 Idol-programledere og 13 dommere. Alle Idol-finalistene i 2007 opptrådte, og en vinnermedley med Jorun Stiansen, Kjartan Salvesen, Kurt Nilsen og Aleksander With ble også fremført. I tillegg bidro Alejandro Fuentes, Tone Damli Aaberge, Marion Ravn, Margaret Berger, Maria Haukaas Storeng, Vivian Sørmeland, Cindy Hovde, Anneli Drecker, Gaute Ormåsen og flere andre i showet. Produsent var Steinar Berntsen.

2013

TV-sendingen ble ledet av Stian Blipp og Solveig Kloppen. På scenen stilte tidligere Idol-deltagere og dommere, som Kurt Nilsen, Astrid Smeplass, Tone Damli, Marion Ravn, Jenny Langlo, Aleksander With og Steffen Jacobsen – i tillegg til alle finalistene i Idol 2013. Produsent var Christian Holst Meinseth

2016

I 2016 sendte TV 2 The Stream. The Stream gir tilbake ble sendt 30. desember 2016 på TV 2 live.
Ekstra lett melk

Ekstra lett melk er den tidligere betegnelsen på en type bearbeidet kumelk som kom på det norske markedet i 2000. Melken ble homogenisert og pasturisert, og ble solgt og oppbevart kjølig. Norske meierier produserte denne melkevarianten med 0,5–0,7 % fett, og den ble beriket med vitamin D.
Det svenske motstykket til ekstra lett melk heter lättmjölk, mens det som i Norge tradisjonelt har blitt kalt lettmelk heter mellanmjölk i Sverige.
I 2016 trådte en ny forskrift i kraft som medførte at det ikke lenger var tillatt å kalle en melketype for «ekstra lett», dette for å unngå at forbrukerne ble villedet. Produktet ble videreført, men med annen betegnelse.
Ratnagiri (distrikt)

Demografi

Ved folketellingen i 2011 var det 1 612 672 innbyggere i distriktet, mot 1 696 777 i 2001. Den urbane befolkningen utgjør 16,35 % av befolkningen.
Barn i alderen 0 til 6 år utgjorde 9,27 % i 2011 mot 13,94 % i 2001. Antallet jenter i den alderen per tusen gutter er 940 i 2011 mot 952 i 2001.
Antropometri

Antropometri (fra gresk anthropos, menneske og metron, mål) er målinger av menneskekroppens proporsjoner. Målingene utføres etter standardiserte målepunkter som er internasjonalt anerkjent. Slike målinger kan være armenes lengde i forhold til kroppen, eller skallens bredde-lengde-indeks. Til en del av målingene kreves spesielle måleapparater. Målinger på knokler kalles også osteometri, og for målinger på levende mennesker nyttes begrepet somatometri. 
Osteometri nyttes medisinsk blant annet for å følge opp pasienter med, eller som står i fare for å utvikle, osteoporose.
Somatometri kan nyttes i medisinsk sammenheng for å følge opp et barns vekst, eller en pasients utvikling ved eksempelvis hormonbehandling.

«Antropometriske krav»

Ved siden av selve målingene brukes begrepet for å fastslå at til ulike fysiske oppgaver stilles det antropometriske krav. Innen idrett kan det forklares at det innen basketball stilles antropometriske krav til å ha en høy og gjerne kraftig kroppsbygging. Innen Langdistanseløp er lettere beinbygging en fordel, det samme innen skihopp, mens der er det også antropometriske krav til utøverens høyde, da det også kan være gunstig. En del idretter har dermed så store antropometriske krav at det ekskluderer utøvere med annen kroppsbygging, eller at de må kompensere med ekstreme ferdigheter på andre områder. For at en del idretter skulle appellere til et større spekter av utøvere ble det innført vektklasser, som i boksing, bryting og vektløfting.
Formel BMW

Formel BMW er en klasse innen formelbil-racing. Den befinner seg nederst på motorsportens karrierestige, ved siden av den mere etablerte Formel Ford. I likhet med Formel Ford er den ment å fungere som den første erfaringen med bilracing for unge førere  fra gokart-seriene.
Formelen ble opprettet av BMW Motorsport i 2001, og det første mesterskapet ble etablert i Tyskland i 2002.
Der Ling

Liv og virke

Hun var datter av Yu Keng 裕庚, som tilhørte det rene hvite banner. (正白旗). Han hadde vært militær og kjempet for Qing-styret mot taipingerne og senere mot franskmennene. Etter en tid som kinesisk minister til Japan ble han i 1898 president for Zongli Yamen (som hadde med Kinas utenrikskontakter å gjøre) i Beijing. Han ble så utnevnt til minister til Frankrike i  1899. Han var kjent for sine reformistiske holdninger og for sin standhaftige støtte av enkekeiserinne Cixi. Han døde i 1905 i Shanghai. Hans historie er beskrevet i filmen Dai noi kwan ying.
Hennes bestefar var en handelsmann fra Boston i USA.
Yu Kengs døtre Der Ling og Rong Ling (den senere Madame Dan Paochao av Beijing) hadde fått en vestlig utdannelse, selv om de også hadde blitt grundig utdannet i de kinesiske klassikere. De hadde studert dans i Paris hos Isadora Duncan. 
Hun var katolikk og var blitt velsignet av pave Leo XIII. Noe etter at hun i 1903 kom hjem fra Frankrike ble Der Ling enkekeiserinnens fremste hoffdame, og var samtidig oversetter for henne. Hun var ved hoffet i Den forbudte by til mars 1905. En av hennes brødre, Yu, var den fotograf som tok en senere meget berømt serie av portrettfotografier av Cixi. 
Den 21. mai 1907 giftet Der Ling seg med den tidligere leiesoldaten Thaddeus C. White fra USA.
Under tittelen prinsesse, noe som utløste kontrovers rundt henne både i Kina og i USA senere, skrev Der Ling om sine opplevelser ved hoffet i sine memoarer Two Years in the Forbidden City, som ble utgitt i 1911. Hun fortsatte å skrive om sine opplevelser der i syv påfølgende bøker.
Prinsessetittelen om seg selv synes hun å ha valgt etter råd fra amerikanske venner.
Hennes skildring av enkedronningen var et ganske annet og menneskeligere enn det gitt av den britiske sjarlatanen Edmund Trelawny Backhouse og av australieren George Ernest Morrison, men fikk ikke på langt nær samme kulturelle nedslag. Backhouses fantasifulle forvrengninger skulle langt på vei bli enerådende i mange tiår for Vestens bilde av enkedronningen og Qing-dynastiets siste år. Der Lings bilde tegner et helt annet bilde av Cixis rolle under bokseropprøret enn det som var det vanlige negative, og var basert på hennes samtaler med enkekeiserinnen, der Cixi betrodde henne mange detaljer fra sitt liv.
Back in Memphis

Back in Memphis er et musikkalbum med Elvis Presley, utgitt i november 1970. Albumet består av studioinnspillingene (From Vegas to Memphis-delen) fra albumet From Memphis to Vegas/From Vegas to Memphis, utgitt i 1969.
Stråmann

En stråmann er en menneskeformet dukke laget av strå stappet inn i klær eller noe annet passende. Stråmenn har blitt brukt både som fugleskremsler og kamptreningsmål. Dette har ført til at ordet «stråmann» har fått mange metaforer knyttet til personer eller ting som er svake eller lite effektive, spesielt i tilfeller der målet ble skapt med hensikt til å være svakt.
I rodeo er f.eks. en «stråmann» en dukke som brukes som distraksjon hvis rytteren må flykte fra oksen.

Avgjørelsestaking

Et «stråmannsforslag» er et enkelt utkast, hvis hensikt er å skape diskusjon om ulempene ved dette, og dermed fremprovosere nye og bedre forslag.
Mount Marshall (Antarktis)

Mount Marshall er et markant fjell, 3 160 moh, som ligger 7 km sørøst for Blizzard Peak i Marshall Mountains i Queen Alexandra Range. Fjellet ble navngitt i forbindelse med Marshall Mountains, som igjen er oppkalt etter Eric S. Marshall fra den britiske antarktiskekspedisjonen, 1907-09.
Studia Islandica

Studia Islandica er en vitenskapelig skriftserie om islandsk kultur og litteratur. Skriftserien ble grunnlagt av Sigurður Nordal og kom først ut i 1927.
Sju brødre

Sju brødre (finsk: Seitsemän veljestä) er en finsk roman fra 1870 av Aleksis Kivi. Syv brødre var den første romanen som ble skrevet på finsk av en finsk forfatter for et finsk publikum. Den regnes derfor som en hjørnestein i finsk litteraturhistorie.
I boken følger vi livet til syv brødre gjennom ti år i Jukola, Impivaara og Toukola. Brødrene er Juhani, tvillingene Tuomas og Aapo, Simeoni, tvillingene Timo og Lauri,og Eero. De bor i Jukola sammen med sin mor, og etter morens død tvinges de til å vokse opp og bli samfunnstilpassede medborgere.
Romanen kan tolkes som en allegori over problemene som den moderne industrialiseringen ga i form av konflikter mellom middelklassen og de tradisjonelle bøndene gjennom jernbanens fremvekst. Spørsmålet om hvordan uutdannede beboere på landsbygda kan overleve i utviklingen av en urban sivilisasjon og sentralmakt ble et gjennomgangstema i senere finske noveller.
Boken kom ut på norsk første gang i 1939 med tittelen De syv brødrene oversatt av Johan Borgen, senere oversettelser ved Hartvig Kiran (Sju brør, 1960) og Nøste Kendzior (Sju brødre, 1997).
Skamlingsbanken

Skamlingsbanken er det høyeste punkt i Sønderjylland, 110 meter over havet i Vejstrup sogn mellom Kolding og Christiansfeld. Den er kjent for de to møter som ble holdt her for den danske sak i Slesvig før treårskrigen.
Banken er 2-3 kilometer lang og er skapt i istiden av leire som er blitt skurt opp fra Lillebælt av en isbre. Området er svært kupert og fra toppen, som også kalles Højskamling, kan man se langt ut over området.

Sentrum for dansk språk

Etter krisen om Slesvig-Holsten på 1800-tallet reiste det seg en vilje til å beholde og styrke danskheten og det danske språk i Sønderjylland. Det ble arrangert en rekke språkfester, den første i mai 1843, som siden utviklet seg til en serie folkefester og nasjonale møter. Det største, 24. juni 1945, ble holdt for å feire slutten på andre verdenskrig og hadde 100 000 deltagere.
En rekke fremtredende personer har holdt taler på Skamlingsbanken, blant andre N.F.S. Grundtvig, Laurids Skau og Orla Lehmann.
Deuterostomier

Fellestrekk

Et kjennetegn ved deuterostomiene er at de ikke lenger bruker urmunnen (larvens munn) som munnåpning, slik det er tilfellet hos bl.a. protostomier og nesledyr.
Istedenfor fikk deuterostomienes stamart en ny munnåpning som bryter gjennom på den motsatte siden av urmunnen.
Urmunnen får dermed en ny funksjon som endetarmsåpning, og tarmen blir en enveis-tarm. Nye undersøkelser viser at også priapulider utvikler tarmen på samme måte, selv om de hører til gruppen protostomier.
Stamarten til deuterostomiene hadde et coelom (en sekundær kroppshule).
Man er imidlertid usikker på om denne egenskapen kanskje allerede oppstod i de tosidig symmetriske dyrenes stamart.
Coelomets bygning og dannelse er uansett unik, i det coelomet består av tre avsnitt (en tilstand som kalles trimeri eller archimeri):
ett enkelt coelomrom fremst i kroppen, et ytterligere par med coelomrom i hodet, og et stort par med coelomrom som fyller mesteparten av kroppen.
Coelomet dannes heller ikke ved at celler vandrer bort fra urmunnen, men ved at taket på urtarmen danner folder som avsnøres i løpet av fosterutviklingen (såkalt enterocoeli).
Deuterostomienes stamart levde i havet og var sannsynligvis hemisessil, dvs. at den var, om ikke grodd fast, så i det minste lite bevegelig, fordi den levde i rør i sedimentet. Siden både ryggstrengdyr og noen arter hemichordater er i besittelse av et hult nerverør kan det tyde på at også stamarten hadde denne egenskapen. 
Der førte den et filtrerende liv: Med en tentakel«krone» filtrerte den plankton og andre næringsrike partikler ut av vannet.
For å kunne lede ut overflødig vann, benyttet deuterostomiene gjellespalter i tarmens fremste del.
Tarmen kalles derfor gjelletarm.
Dette hemisessile, filtrerende leveviset er bevart hos både pigghuder (sjøliljer), hemikordater (pterobrankier) og ryggstrengdyr (sjøpunger).
Til slutt kan man nevne at deuterostomier har et lukket blodkarsystem.
Oslo Chorale Selskap

Oslo Chorale Selskap er et frittstående kammerkor som holder til i Oslo. Koret fokuserer i hovedsak på klassisk kirkemusikk. Det består av mellom 20 og 25 sangere og har jevnlig konserter i samarbeid med profesjonelle musikere.
Oslo Chorale Selskap ble startet i 1979 av Jon Fylling. Nåværende dirigent er Marius Skjølaas.
Chenaux-demningen

Chenaux-demningen er en demning med vannkraftverk på Ottawa River i provinsen Ontario, Canada. Det har en installert vannkraftkapasitet på 144 MW, fordelt på 2 enheter ferdigstilt i 1951. Operatør er selskapet Ontario Power Generation.